b'\n_START_ARTICLE_\nOrganizacija za varnost in sodelovanje v Evropi\n_START_PARAGRAPH_\nOrganizacija za varnost in sodelovanje v Evropi (OVSE) je mednarodna organizacija za varnost. Ukvarja se z vrsto varnostnih vpra\xc5\xa1anj, med najpomembnej\xc5\xa1e \xc5\xa1tejejo: nadzor oboro\xc5\xbeitve, preventivna diplomacija, ukrepi za graditev zaupanja in varnosti, \xc4\x8dlovekove pravice, demokratizacija, nadzor volitev ter ekonomska in okoljska varnost. OVSE, kot se organizacija imenuje od leta 1994, je danes najve\xc4\x8dja regionalna varnostna organizacija v svetu, v njej pa sodeluje 56 dr\xc5\xbeav iz Evrope, srednje Azije in severne Amerike. _NEWLINE_OVSE izvira iz leta 1972. V tem letu se je pri\xc4\x8del proces Konference o varnosti in sodelovanju v Evropi (KVSE), ki je leta 1975 privedel do sprejema Helsin\xc5\xa1ke sklepne listine._NEWLINE_V prej\xc5\xa1njem desetletju je bilo ustanovljenih ve\xc4\x8d organov OVSE: Svet zunanjih ministrov, kot osrednji posvetovalni organ in Visoki svet. Ustanovljene so bile tudi tri stalne institucije: Sekretariat OVSE, Center za prepre\xc4\x8devanje konfliktov ter Urad za svobodne volitve. Delovanje OVSE temelji na posvetovalnem pristopu k varnosti, poudarek je na konceptu t. i. kooperativne varnosti. Pomembno vlogo OVSE prevzema tudi na kriznih obmo\xc4\x8djih, kjer si misije OVSE prizadevajo za prepre\xc4\x8devanje ali re\xc5\xa1evanje konfliktov, za pospe\xc5\xa1evanje politi\xc4\x8dnih dogovorov ter krepitev civilne dru\xc5\xbebe in vladavine prava._NEWLINE_Slovenija v OVSE sodeluje od marca 1992 in delovanju te organizacije v svoji zunanji politiki namenja znatno podporo. Glede mo\xc5\xbenosti zagotavljanja varnosti se OVSE razlikuje od organizacij, ki temeljijo na na\xc4\x8delih kolektivne varnosti (OZN) ali kolektivne obrambe (NATO). Sodelovanje v OVSE Sloveniji zagotavlja predvsem vklju\xc4\x8denost v procese krepitve varnosti s pospe\xc5\xa1evanjem sodelovanja, krepitvijo medsebojnega zaupanja in s preventivno diplomacijo._NEWLINE_Slovenija je bila predsedujo\xc4\x8da dr\xc5\xbeava OVSE v letu 2005.'